Kirsty Williams yn cyhoeddi'r buddsoddiad unigol mwyaf mewn cymorth i athrawon | LLYW.CYMRU
Kirsty Williams yn cyhoeddi'r buddsoddiad unigol mwyaf mewn cymorth i athrawon
Bydd y Model Cenedlaethol ar gyfer Dysgu Proffesiynol (NAPL), a gyhoeddir heddiw gan yr Ysgrifennydd Addysg, yn darparu £9 miliwn yn y flwyddyn ariannol hon, gan gynyddu i £15 miliwn yn y flwyddyn ariannol nesaf. Hwn yw'r buddsoddiad unigol mwyaf mewn cefnogaeth i athrawon yng Nghymru ers datganoli.
O dan yr NAPL, bydd Dysgu Proffesiynol yn hawl i bob ymarferwr mewn ysgolion, nid athrawon yn unig.
Bydd ysgolion yn cael eu hannog hefyd i greu, rhannu a manteisio ar gyfleoedd dysgu gydag ysgolion a sefydliadau eraill wrth iddynt weithio gyda'i gilydd mewn clystyrau.
Meddai'r Ysgrifennydd Addysg, Kirsty Williams:
"Mae'r buddsoddiad mawr hwn yn dangos faint o bwys rydym yn ei roi ar ddysgu proffesiynol athrawon. Mae'n fuddsoddiad mewn rhagoriaeth a'n nod yw dim llai na gweddnewid sut mae athrawon yn dysgu'n llwyr; proses sy'n cychwyn o'r eiliad maen nhw'n dechrau addysg gychwynnol athrawon ac yn parhau gydol eu gyrfa.
"Rydym hefyd yn rhoi'r opsiwn i ysgolion weithio gyda'i gilydd hefyd i'w helpu i wneud y newidiadau cyn dyfodiad y cwricwlwm newydd. Mae hyn yn golygu y gellir rhyddhau staff i fod yn rhan o ddysgu a chynllunio proffesiynol cydweithredol, gan fanteisio ar y gwaith ymchwil gorau sy'n seiliedig ar dystiolaeth."